Paksusuolen varjoainekuvaus lapselle

Lapsellesi on varattu paksusuolen varjoainekuvaus eli colongrafia. Tällä tutkimuksella selvitetään paksusuolen toimintaa ja rakennetta. Tutkimuksessa käytetään röntgensäteilyä ja barium- tai jodivarjoainetta.

Lasten poliklinikka ilmoittaa sinulle ajan ja ilmoittautumispaikan kutsukirjeessä. Tässä ohjeessa kerromme tutkimuksesta ja siihen valmistautumisesta.

Tutkimukseen valmistautuminen

Ota lapsellesi mukaan varahousut ja tarvittaessa vaippa, sillä varjoaine saattaa sotkea.

Jos tutkimusta varten tarvitaan suolentyhjennys, saat siihen ohjeet lähettävän yksikön kautta.

Lapsella on välttämätöntä olla saattaja mukana tutkimuksessa. Saattaja ei saa olla raskaana.

Tutkimuksen suorittaminen

Tutkimus kestää ½- 1 tuntia. Tutkimuksen tekee röntgenlääkäri.

Röntgenhoitaja valmistelee lapsesi tutkimukseen. Lapselta riisutaan vaatteet alavartalolta. Lapsi käy makuulle tutkimuspöydälle vasemmalle kyljelleen. Röntgenlääkäri laittaa peräsuoleen ohuen, pehmeän letkun, jonka kautta ruiskutetaan nestemäistä varjoainetta paksusuoleen. Varjoaineen kulkua suolessa kuvataan läpivalaisulaitteella kylki- ja selinmakuulla.

Tarvittaessa otetaan jälkikuva vatsan alueelta.

Tutkimuksen jälkeen huomioitavaa

Varjoaine poistuu suolesta normaalisti ulosteen mukana. Runsas nesteen juominen nopeuttaa varjoaineen poistumista elimistöstä.

Yhteystiedot

Tutkimuspaikka: Oys Keskusröntgen (F-röntgen), sisäänkäynti N (Kajaanintie 50, Oulu) tai sisäänkäynti G (Kiviharjuntie 9, Oulu), sijainti N4, kerros 1, aula 1.

Tiedustelut: arkisin klo 8.00- 11.00 ja 12.00- 14.00 puh. 08 315 3286 (Keskusröntgen).

Lääkitykseen, esivalmisteluihin tai vuodeosastolla oloon liittyvissä asioissa, ota yhteyttä toimenpideajan antaneeseen yksikköön (poliklinikka, vuodeosasto). Puhelinnumero on ajanvarauskirjeessä.